**OSNOVNA ŠKOLA STARIGRAD**

**Jose Dokoze 30**

**23 244 STARIGRAD - PAKLENICA**

**KLASA: 602-13/25-01/1**

**URBROJ: 2198-1-39-02-25-1**

**Starigrad Paklenica, 12.2.2025.**

**E - mail:** [**skola@os-starigrad-paklenica.skole.hr**](mailto:skola@os-starigrad-paklenica.skole.hr)

**Web stranica:** [**www.os-starigrad-paklenica.skole.hr**](http://www.os-starigrad-paklenica.skole.hr/)

**POD POKROVITELJSTVOM MINISTARSTVA GOSPODARSTVA I ODRŽIVOG RAZVOJA**

O natječaju:

Cilj ovog natječaja usmjeren je na zaštićena područja naše domovine (nacionalni parkovi i parkovi prirode) te raznolikost biljnog i životinjskog svijeta u zaštićenim područjima.

Učenici će likovnim izričajem dočarati tajanstveni život prirode u najskrovitijim dijelovima zaštićenih područja. Svoja će znanja i iskustva maštovito i kreativno prikazati odabranim detaljem zaštićene prirode.

Natječaj je organiziran povodom Europskog dana parkova koji se obilježava 24. svibnja. Ovaj je datum odabran kao sjećanje na postanak prvih europskih nacionalnih parkova u Švedskoj. Ideja za obilježavanje tog dana potekla je od Federacije EUROPARC, s ciljem razvijanja svijesti o zaštićenim područjima i parkovima.

PREDMET:

**ZELENO SRCE KUCA ZA NAS**

**9. državni likovni natječaj**

**poziv za sudjelovanje**

Pod pokroviteljstvom **Ministarstva gospodarstva i održivog razvoja i Nacionalnog parka Paklenica,** Osnovna škola Starigrad organizira iprovodilikovni natječaj **ZELENO SRCE KUCA ZA NAS.**

Na natječaj se pozivaju učenici osnovnih škola s područja Republike Hrvatske.

**CILJ NATJEČAJA**: osvijestiti važnost zaštite dragocjenih prirodnih bogatstava i zaštićenih područja

**TEMA:** Risnjak, tajnovito planinsko kraljevstvo

Nacionalni park Risnjak smješten je u Gorskom kotaru, najšumovitijem području zapadne Hrvatske. Jedan je od najpoznatijih nacionalnih parkova Hrvatske i zauzima cijelo središte masiva Risnjak i Snježnik, zajedno s izvorom rijeke Kupe.

Poseban slikovit izgled može zahvaliti liticama Velikog Risnjaka čiji bijeli vrhovi izgledaju poput ušiju risa, a otuda i naziv Risnjak.

Ris je najvažnija karika hranidbenog lanca na ovom prostoru, a osim njega, na Risnjaku nalazimo i smeđeg medvjeda, vuka, preko sto vrsta ptica te desetak vrsta gmazova i vodozemaca.

Ovo područje ističe se bogatstvom reljefnih oblika poput spilja, ponikvi i škrapa među kojima se kriju brojne prirodne atrakcije (Viljska ponikva, Medvjeđa vrata oblikovana u dolomitskim stijenama, prostor izvora rijeke Kupe, Kupički vrh). Božanstven, netaknut i očuvan biljni pokrov svakoga će ostaviti bez daha.

Nacionalni park Risnjak, koji predstavlja pravo zeleno-bijelo planinsko kraljevstvo, krije legendu o zabranjenoj ljubavi vile i čovjeka. Prema toj legendi, glavna je šumska vila odlučila kazniti vilu i čovjeka koji su se zaljubili, pretvorivši ih u risove te ih osudila na samotnjačko lutanje Risnjakom.

Legenda kaže da upravo taj par i danas šeće prostorima Risnjaka...

Ovo je samo djelić neobičnih i zanimljivih tajni koje krije Nacionalni park Risnjak. Na vama je da ih istražite te prikažete svojim kreativnim izričajem.

Sigurni smo da ćete uživati! Sretno!

**Uvjeti likovnog natječaja**

Likovni radovi mogu biti prikazani u tehnikama prema vlastitom odabiru na papiru formata likovne mape za određeni razred. Svaka škola može sudjelovati s neograničenim brojem radova.

Sve podatke potrebno je ispisati u elektroničkom obliku (**ime i prezime učenika**, **razred,** **ime i prezime učitelja - voditelja, naziv i adresa škole, e-mail adresu škole, broj telefona)** te ih zalijepiti na poleđinu rada. Potrebno je i **čitko ispuniti obrazac *Prijava* u svrhu suglasnosti obrade osobnih podataka sudionika.**

**Prijavnicu nije potrebno slati s radovima već je dostaviti učitelju – mentoru koji šalje radove.**

* Radovi koji stignu na vrijeme proslijedit će se stručnom povjerenstvu koje broji četiri člana.
* Pristigli radovi bit će podijeljeni u dvije kategorije s obzirom na uzrast:

1. kategorija:

- učenici od 1. do 4. razreda osnovne škole

2. kategorija:

- učenici od 5. do 8. razreda osnovne škole.

U svakoj kategoriji likovnih radova povjerenstvo će odabrati najbolji rad koji će biti nagrađen.

Uz nagrađene radove, povjerenstvo će odabrati i pohvaljene radove.

Učenici (i njihovi mentori) čiji su radovi odabrani kao nagrađeni ili pohvaljeni dobit će pohvalnice.

**ZA SVE MENTORE SUDIONIKE OSIGURANA JE POTVRDA O SUDJELOVANJU!**

Potvrde i pohvalnice proslijedit ćemo na e-mail adrese škola sudionica.

**Vrijedne nagrade iznenađenja osigurane su za svaku kategoriju!**

* Odabrane likovne radove potrebno je umetnuti između dva kartona kako se prilikom dostave ne bi oštetili.
* Obavijest o rezultatima natječaja bit će objavljena na web-stranici Osnovne škole Starigrad krajem svibnja 2025. godine.

* **Rok za slanje radova je 16. travnja 2025. godine.** Radove treba poslati na adresu škole:

**OSNOVNA ŠKOLA STARIGRAD**  
**JOSE DOKOZE 30**  
**23 244 STARIGRAD - PAKLENICA**

***s naznakom: za 9. likovni natječaj ZELENO SRCE KUCA ZA NAS***

**Povjerenstvo škole**